የሥራ ተቋራጮችና አማካሪ ድርጅቶች የአቅም ክፍተት ዘርፉ እንዳያድግ አድርጓል- ባለሙያዎች
በሥራ ተቋራጮችና በአማካሪ ድርጅቶች ላይ የሚስተዋለው የአቅም ክፍተት የኮንስትራክሽን ዘርፉ እንዳያድግ እያደረገ መሆኑን ባለሙያዎች ተናገሩ። የኮንስትራክሽን ሚኒስቴር በበኩሉ የዘርፉ ባለሙያዎቹ "ዓለም አቀፍ ተወዳዳሪ እንዲሆኑ ለማስቻል የአቅም ግንባታ ሥራዎች እየሰራሁ ነው" ብሏል።የኮንስትራክሽን  ባለሙያዎችና የማህበራት ወኪሎች የተቋራጮችና የአማካሪዎች አቅም ማነስ ከሌሎች የዘርፉ ችግሮች በበለጠ በኮንሰተራክሽን እድገት ላይ ጫና ማሳደሩን ይገልጻሉ።የአመሃ ሥሜ የህንጻ ሥራ ተቋራጭ ድርጅት ባለቤትና የኢትዮጵያ ሥራ ተቋራጮች ማኅበር ፀሀፊ አቶ አመሃ ሥሜ እንደተናገሩት፤ የግንባታ ባለሙያዎች አቅም ማነስ ይስተዋልባቸዋል። በመሆኑም ተቋራጮች ግንባታዎችን በታቀደላቸው ጊዜ ያለማጠናቀቅና በግንባታዎቹም ላይ ጥራት እያጓደሉ መሆኑን ነው የገለጹት።የኢትዮጵያ የውኃ ነክ ሥራዎች ግንባታ ተቋራጮች ማኅበር ፕሬዚዳንት አቶ ጌታሁን ታገሰም ባለሙያዎች የአቅም ክፍተት ችግር እንዳለባቸው የሚነገረውን ሀሳብ ይጋራሉ።  በተለይም ግንባታ ከመጀመራቸው በፊት የሚካሄዱ አዋጭነትን የመሳሰሉ ጥናቶች ክፍተቶች አጠቃላይ የሥራ ሂደቱ ላይ ችግር እየፈጠሩ መሆኑንም ነው የተናገሩት።   ባለሙያዎቹ፤ የአቅም ክፍተት መኖሩ ግንባታዎች በእቅድ እንዳይመሩና በሙያው ሥነ – ምግባር እንዳይፈጸሙ ማድረጉንም ተናግረዋል።አግባብ ባልሆነ መልኩ እየተሠጠ ያለው የግንባታ ሥራ ፈቃድና የተቋራጮች ደረጃ ዘርፉን እየጎዳው መሆኑንም ጠቁመዋል።በሌላ በኩል በመንግሥት መሥሪያ ቤቶች ግልጽ የሆነ የግዥ ሥርዓት አለመኖሩ ተቋራጮች እኩል ተወዳዳሪ እንዳይሆኑ ጫና ማሳደሩንም ይናገራሉ።በኮንስትራክሽን ሚኒስቴር የሕዝብ ግንኙነት ኃላፊ አቶ ሲሳይ ደርቤ፤ በተለይም በሥራ ተቋራጮችና በአማካሪዎች ላይ የአቅም ክፍተት መኖሩን መሥሪያ ቤታቸው እንደደረሰበት ተናግረዋል። በመሆኑም የፕሮጀክቶች መዘግየት፣ የግንባታ ሥራዎች ጥራት መጓደልና ከአቅም ክፍተት ጋር በተያያዘ የሥነ-ምግባር ግድፈቶችም በዘርፉ እንደሚስተዋሉ ነው የገለጹት።አቶ ሲሳይ፤ ክፍተቱን ለመሙላት የሚቻልበት የሥልጠናና የልምድ ልውውጥ መድረኮችን በማዘጋጀት "የባለሙያዎቹን አቅም ለማጎልበት እየሰራን ነው" ብለዋል።ከውጭ አገሮች ባለሙያዎች ጋር በመሆንም ለአገር ውስጥ ሥራ ተቋራጮችና አማካሪዎች የቴክኖለጂ ሽግግር እንደሚሰሩም ተናግረዋል።በሌላ በኩል አሁንም በዘርፉ ያሉ ባለሙያዎች ከሙያው ሥነ-ምግባር ጋር በማይጣጣም መልኩ ድርጊቶችን እንዳይፈጽሙ ክትትል እንደሚደረግ ገልጸዋል።ዘርፉ በአሁኑ ወቅት በአገር አቀፍ ደረጃ 1 ነጥብ 2 ሚሊዮን ለሚሆኑ ዜጎች የሥራ እድል መፍጠሩን ከሚኒስቴሩ የተገኘው መረጃ ያሳያል።( ኢዜአ) 